Pagkamatay ni Christine Dacera

Noong ika-1 ng Enero 2021, natagpuang walang malay si Christine Dacera sa isang bathtub matapos salubungin ang Bagong Taon kasama ng di bababa sa 11 lalaki sa isang hotel sa lungsod ng Makati. Isinugod siya sa ospital ngunit idineklarang dead on arrival (patay na pagkadala) siya bandang 12:25 ng tanghali. Ayon sa kanyang sertipikasyon ng pagkamatay, namatay siya dahil sa aortic aneurysm o pagputok ng ugat sa utak. Gayunpaman, hindi pa rin alam kung ano ang talagang nangyari bago siya namatay.

Paunang nagsampa ang kapulisan ng kasong panggagahasa na humantong sa aksidenteng pagpatay (rape with homicide) laban sa labing-isang lalaking kasama ni Dacera noong ika-4 ng Enero. Idineklara rin nila na sarado na ang kaso noong ding araw na iyon. Noong ika-7 ng Enero, ayon sa Malacañang, hindi pa sarado ang kaso.

Inaresto ang tatlo sa labing-isang indibidwal na tinukoy ng pulis matapos nilang sumuko sa otoridad. Pinalaya sila noong ika-6 ng Enero 2021 matapos iutos ng korte sa Makati na palayain sila dahil sa kakulangan ng ebidensiya.

Ang nasabing kaso ay nakakuha ng atensyon sa Internet, lalo na sa Twitter, kung saan nag-trend ang "#JusticeForChristineDacera". Marami ang nambatikos sa mga indibidwal na inaakusahang nanggahasa sa biktima, kasama na ang ilang mga sikat na personalidad. Gayunpaman, pagkaraang mailabas ang ulat sa otopsiya (autopsy report) ng biktima, marami sa mga ito ang humingi ng patawad at nagbura sa kanilang mga tweet at post.

Christine Dacera
Si Christine Angelica Faba Dacera (13 Abril 1997 - 1 Enero 2021) ay isang flight attendant ng Philippine Airlines. Tubong Heneral Santos, siya ang pangalawa sa apat na anak nina Jose Nestor Dacera at Sharon Rose Dacera. Nakapagtapos siya ng cum laude sa Unibersidad ng Pilipinas, Mindanao sa lungsod ng Davao noong 2017 sa kursong Sining Pangkomunikasyon (Communication Arts), medyor sa Sining Pangmidya (Media Arts).

Isa siyang mananayaw at modelo. Sumali siya sa Miss Silka Davao noong 2017 at nagtapos bilang first runner-up. Sumali rin sa Mutya ng Davao noong 2019, kung saan nagtapos siya bilang isa sa mga finalist. Noon ding taong iyon, lumipad siya papuntang Maynila upang maging isang flight attendant ng Philippine Airlines.

Noong ika-28 ng Disyembre 2020, huling lumipad si Dacera.

Pangyayari 

Rinentahan nina Dacera kasama sina Rommel Galido, Rey Ingles, Louie de Lima, John Pascual dela Serna, at Clark Jezreel Rapinan ang silid 2209 sa City Garden Grand Hotel sa lungsod ng Makati para sa kanilang handaan para sa bisperas ng Bagong Taon.

Unang pumasok sa silid si Dela Serna noong 11:00 ng tanghali. Sinundan siya ni Dacera isang oras pagkatapos. Kalaunan, nagsipuntahan rin sina Galido, Ingles, De Lima, at Rapinan.

Nagsimula mag-inuman ang grupo bandang 10:00 ng gabi. Ayon kay Galido, uminom si Dacera ng tequilla at rum coke.

Inimbitahan ni Galido ang limang iba pa sa inuman: sina Gregorio de Guzman, Valentine Rosales, Mark Anthony Rosales, Jammyr Cunanan, at Eduard Madrid. Pumunta si J.P. Halili sa handaan bandang 1:45 ng umaga ng ika-1 ng Enero. Ayon kay Galido, sila ay mga "friends of friends" (kaibigang lubos) ni Dacera, ngunit sinabi ng pamilya na hindi sila kilala ni Christine.

Ayon sa kanyang ina, nakatawag pa si Dacera sa kanila pagkatapos ng pagpalit ng taon.

Bandang 2:53 ng umaga, ayon sa nakuhang CCTV, nakita si Dacera na may kahalikang lalaki. Natukoy ito bilang si Rosales. Bandang 3:22 ng umaga naman, nakitang may kinakausap si Dacera na lalaki sa pasilyo, habang may dalawang lalaking dumaan sa kanila.

Huling nakitang buhay si Dacera noong 6:23 ng umaga sa ika-22 palapag ng hotel.

Nagising si Galido bandang 10:00 ng umaga, kung saan nakita niya si Dacera sa bathtub ng silid niya. Ayon sa kanya, inakala niyang natutulog lang ito.

Bandang 12:25 ng tanghali, nakatanggap ang mga empleyado ng hotel ng isang tawag na nanghihingi ng tulong matapos matagpuan si Dacera nang walang malay sa isang bathtub. Isinugod siya sa Makati Medical Center ngunit idineklara agad siyang dead on arrival.

Imbestigasyon
Ayon sa isinagawang otopsiya noong ika-2 ng Enero, "consistent" ang resulta ng nakita sa otopsiya sa iniulat na dahilan ng pagkamatay ni Dacera. Binigyan-pansin rin ang mga nakitang pasâ sa kanang kamay ni Dacera, gayundin sa kanyang kanang binti, tuhod, siko, at kanang paa. May nakita rin silang malalim na laslas at gasgas nang sinuri nila ang ari ni Dacera. Inembalsamo na si Dacera nang isinagawa nila ang naturang otopsiya.

Unang iniulat ng Pulis Makati ang insidente sa midya noong ika-3 ng Enero.

Noong ika-4 ng Enero, naglabas ang Pambansang Kapulisan ng hiwalay na ulat tungkol sa insidente sa midya. Ayon sa kanila, "sarado" na ang kaso ng "panggagahasa na humantong sa aksidenteng pagpatay" (rape-slay) kay Dacera. Iniulat rin nila na naaresto na nila ang tatlo sa mga suspek: sina Dela Serna, Galido, at Halili. Sinampahan sila ng mga karampatang kaso habang patuloy na hinahanap ng pulisya ang iba pang mga sangkot.

Sa isang panayam ng The Source ng CNN Philippines sa hepe ng Pulis Makati na si Harold Depositar, sinabi niyang may nakitang semilya sa katawan ng biktima, at binigyan-pansin na hindi ito normal sa isang pagtatalik. Dagdag pa niya, hinihinalang may matinding ginawa si Dacera, at posibleng nalasing siya. Sinabi rin niya na iba-iba ang ibinibigay na salaysay ng mga suspek sa pangyayari, at may ilang suspek na umaming bakla sila. Isa na dito si De Guzman, na nagsabing "hindi pa siya nakapagtalik sa babae."

Binigyan naman ng Kagawaran ng Turismo ang City Garden Grand Hotel ng show cause order (utos ng pagbigay-dahilan) dahil sa mga posibleng paglabag sa protocol sa COVID-19.

Noong ika-5 ng Enero, sinabi ng pamilya Dacera na magpapa-otopsiya uit sila, dahil hindi raw tinukoy ng naunang medico-legal ang dahilan kung bakit nagkaroon si Christine ng mga pasâ sa iba't ibang bahagi ng katawan. Samantala, binigyan naman ng 72 oras na palugit ang hepe ng kapulisan na si Debold Sinas, kundi ay "tutugisin" ng pulisya sila. Nilinaw rin siyang "naresolba" na ang kaso, pero "hindi pa ito sarado."

Pinalaya naman ang tatlong inarestong suspek noong ika-6 ng Enero dahil sa utos ng Opisina ng Prosekyutor ng Makati dahil kinakailangang magsumite ang kapulisan ng pagsusuri sa DNA, ulat sa mga lason (toxicology report), at pagsusuring histopatolohiya. Ayon sa opisina, hindi sapat ang mga ebidensiya para masabing ginahasa si Christine. Dagdag pa nila, hindi malinaw ang tunay na dahilan ng pagkamatay niya.

Dinala sa Punong Himpilan ng PNP sa Kampo Crame sa lungsod ng Quezon ang mga labi ni Dacera para sa lamay nito. Tanging ang pamilya at malapít na kaibigan lamang ang pinayagan sa naturang lamay.

Sa isang panayam ng CNN Philippines kay Gregorio de Guzman, kinumpirma niya na uminom sila ng alak. Nanindigan siyang hindi nagahasa si Dacera, at nanawagan siya sa publiko na pigilan ang pagkalat ng maling impormasyon. Nanawagan din ang kanyang ina, mang-aawit na si Claire dela Fuente, na huwag agad husgahan ang mga sangkot, at sinabing, "madaya 'to, parang trial by publicity 'to. Wag natin ipakulong ang mga inosente."

Nilinaw naman sa isang panayam sa The Source ni Benedicto Malcontento, prosekyutor-heneral ng Kagawaran ng Katarungan, na hindi pa sarado o tapos na ang kaso, at sinabing, "nag-uumpisa pa lang kami."

Naglunsad ng panibagong otopsiya kay Dacera, ayon sa kaibigan ng pamilya na si Dr. Marichi Ramos. Gayunpaman, hindi ilalabas ang impormasyon nito sa publiko.

Inanunsyo ng NCRPO na gumawa sila ng isang espesyal na grupong mag-iimbestiga sa kaso. Ayon sa hepe ng NCRPO na si Vicente Danao Jr., "malaki ang posibilidad" na nakontamina ang mga kinuhang sample mula kay Christine dahil sa pag-eembalsamong ginawa bago ang unang otopsiya. Naghain naman ng kasong gross negligence (matinding pagpapabaya) at gross incompetence (matinding kawalan ng kakayahan) ang pamilya Dacera laban kay Pulis Medyor Michael Nick Sarmiento dahil sa "di maayos at maling" paghahanda sa medico-legal ni Christine.

Naglabas naman ng utos sa NBI noong ika-7 ng Enero ang Kagawaran ng Katarungan para magdaos ng isang hiwalay na imbestigasyon hinggil sa kaso.

Reaksyon at bunga 
Nagpaabot ng pakikiramay ang Philippine Airlines sa pamilya Dacera, at sinabing dapat managot ang mga maysala sa pangyayari. Naglabas naman si Eric Yap, ang tagapangulo ng Komite sa Paglalaan ng Kamara, ng PhP100,000 na pabuya para sa kung sinuman ang makakapagbigay ng impormasyon tungkol sa mga sangkot sa kaso. Humingi rin siya ng tulong sa Komisyon sa Karapatang Pantao.

Dinala ang mga labi ni Dacera sa lungsod ng Heneral Santos noong ika-7 ng Enero 2021. Inilibing siya noong ika-10 ng Enero sa Forest Lake Memorial Park.

Nakakuha ng malaking atensiyon online ang kaso.

Tingnan rin
 Pagkamatay ni Jang Lucero
 Pagkamatay ng magkapatid Maguad
 Pamamaril sa Tarlac ng 2020

Talababa

Tingnan rin 
 Pamamaril sa Tarlac ng 2020

Sanggunian

2021 sa Pilipinas
Namatay noong 2021
Krimen sa Pilipinas
Mga krimen sa Pilipinas